钦定古今图书集成/理学汇编/学行典/第171卷 > 范准
## 钦定古今图书集成/理学汇编/学行典/第171卷 > 范准

按《休宁县志》：“范准，字平仲，汊口人。幼恂恂孝友，性敏
善记。甫弱冠，读诸经史百氏之书殆尽，复念明经应
世，未足称儒者，于是力求圣贤之学，师事朱枫林、赵
东山、汪蓉峰三先生。至正壬辰，红巾寇起，束书从枫
林避地石门者三年。丙申，郡邑大乱，喟然叹曰：‘族祖
求迩翁与程徽庵以道鸣于宋，吾当继其后’。遂绝意”
当世，耑求身心，至忘寝食。虽俯仰之资愈困，处之泰
然，非其道一介不取。日以讲学为业，游于闽，从学者
益众。及归隐云溪，葺东山诗文，并订《春秋集传》，广行
之。洪武戊午，以明经举本邑训导。辛酉，召为葭川吴
堡令。开设旧治，安复流佣，乃兴学校，清苦自甘，洞民
化服。诸大吏多士咸颂为有用。道学乙丑擢工部主
事，逾月卒于官，年四十八，无以为殓，久之始得归葬。
平仲为文，弘议阔论，发明孔、孟之旨。尝曰：“孝弟忠信，
为学之本，记诵词章之习，抑末耳。”著有《虀瓮稿》《西游
率稿》《谬稿》《塞白稿》《何陋轩稿》《宗谱》等书行于世。